Arrestat f’Malta Sebastiano Brunno, kap tal-Mafja u li ilu ħames snin imfittex fl-Italja. Brunno li għandu 56 sena huwa meqjus bħala wieħed mill-iktar mexxejja b’saħħithom tal-Mafia fi Sqallija u meqjus bħala l-kap tal-fergħa Nardo. Huwa kien imfittex biex jiskonta sentenza ta’ għomor il-ħabs fuq akkużi ta’ qtil u rikatti tal-Mafia. Huwa jinsab arrrestat fid-Depot tal-Pulizija. F’konferenza tal-aħbarijiet fid-Depot tal-Pulizija, il-Kummissarju tal-Pulizija Ray Zammit qal li Brunno gie arrestat f’Buġibba llum waranofsinhar f’ħidma bejn diveri taqsimiet tal-Pulizija Maltija fosthom il-Unit Internazzjonali taħt it-tmun tal-Deputat Kummissarju Andrew Seychell u l-Ispettur Mario Cuschieri. Dan bil-kollaborazzjoni tal-iskwadri mobbli ta’ Katanja u Sirakuża. Huwa qal li t-tfittxija kienet ilha għaddejja ġimgħat sħaħ. Il-ħidma biex jinqabad Brunno tmexxiet mid-dipartiment tal-antimafia ta’ Katanja, u ntemmet wara xhur sħaħ ta’ investigazzjonijiet. Il-Kummissarju qal li bdew minnufih il-proċeduri biex Brunno jigi estradit lejn Sqallija.